Ny lufthavn ved Thomasminde hænger i en tynd tråd. EU vil næppe godkende kommunal støtte i milliardklassen til ny lufthavn, der skal ud at konkurrere med andre jyske lufthavne.

Annonce

EU-kommissionen har om ikke lukket luften helt ud af planerne om at flytte Aarhus Lufthavn fra Tirstrup til Thomasminde så i hvert fald lagt an til at gøre det.

Aarhus-borgmestrer Jacob Bundsgaard (S) var mandag i Bruxelles for at drøfte det lovlige i et scenarie, hvor Aarhus Kommune investerer 500 mio. kr. i en ny lufthavn og samtidig dækker dens forventede driftsunderskud på 75 mio. kr om året i en 20-årig periode.

»Mødet har vist, at der er gedigne udfordringer i forhold til at realisere lufthavnsprojektet. Såvel selve investeringen som driftstilskuddet over en længere årrække er barrierer, der er vanskeligt at overvinde indenfor lovgivningens rammer,« siger Jacob Bundsgaard.

Han er mindre optimistisk i forhold til en flytning af Aarhus Lufthavn nu, end han var inden mødet, men er ikke klar til at køre lufthavnsplanerne tilbage i hangaren.

Ikke endnu i hvert fald.

»Vi skal nu i løbet af denne uge svare på forskellige spørgsmål fra EU-kommissionen. Derefter får vi - forhåbentlig ret hurtigt - en indikation på, hvad kommissionens afgørelse vil blive.«